
Réz-tartalmú réteges kettős hidroxid előállítása, szerkezetvizsgálata és egy alkalmazási lehetőségének bemutatása

Kulcsszavak: réteges kettős hidroxid; CuFe-LDH; szintézis optimálás; katalízis; klikk-reakció
A réteges kettős hidroxidok (layered double hydroxides, LDH) egy az utóbbi években igen gyakran szintetizált és tanulmányozott anyagcsaládok egyike. Az irányukba mutatott nagy érdeklődést szerkezetük érdekessége, a sokoldalú jellemez-hetőség, a sokféle szintézismódszer,az interkalációs tulajdonságaik, valamint a széles tartományban változtatható rétegtávolság magyarázza. A rétegeket két- és három vegyértékű ionok hidroxidjai alkotják, melyek pozitív töltéstöbbletet hoznak létre. A kétértékű ionok általában Mg(II), illetve Ca(II), de én a kísérleteim során Cu(II)-iont kíséreltem meg felhasználni. A háromértékű ionok általában Al(III) vagy Fe(III). A pozitív töltéseket kompenzálni kell, erre a rétegközi térben lévő anionok képesek. A rétegek között ezeken kívül víz is található.
A réteges kettős hidroxidokat széles körben alkalmazzák a szennyvíztisztításban, a gyógyszeriparban, illetve katalizátorként. Munkám során egy CuFe-LDH-t készítettem el, melyre irodalmi példát a kísérletek kezdetén nem találtunk (CuAl-, CuCr-, illetve vegyes típusú CuMgFe-LDH-k előfordultak már, de CuFe-LDH-ra nem volt még példa), ezért is tartottuk fontosnak, hogy foglalkozzunk a témával, hiszen a réz mint szerkezetalkotó ion széleskörűen alkalmazható lehet például katalitikus reakciókban. Az LDH előállítása nem volt lehetséges egyszerű együttes lecsapással, rázómalommal vagy ultrahang segítségével. Nejati és munkatársai [1] viszont találtak egy megfelelő szintézis módszert, melynek fontos összetevője a propanol és az etilén-glikol. Az elkészített réteges kettős hidroxidot megvizsgáltam röntgen diffraktometriával, infravörös spektroszkópiával, pásztázó elektronmikroszkóppal és energiadiszperzív spektrométerrel. Ezek a vizsgálatok kimutatták, hogy vannak különbségek az eddig megismert réteges kettős hidroxidokhoz képest (például nem szabályos kristályszerkezet, inkább amorf jelleg), ennek ellenére a termék alkalmazható egy 1,3 dipoláris cikloaddíció, közkedvelt nevén „klikk-reakció” katalizátoraként.

[1] Nejati, K., Davary, S., Saati, M., Applied Surface Science 280, 67–73 (2013)



